
privind verificarea modului în care se realizează
procedurile de dezinsecție

În conformitate cu Planul naţional de acţiuni tematice de control în sănătate publică pentru anul 2026, având în vedere prevenirea apariției cazurilor de infecții cu virusul West Nile şi ţinând cont de atribuţiile Ministerului Sănătăţii privind controlul respectării prevederilor legale în vigoare privind verificarea prestatorilor de servicii pentru dezinfecție, dezinsecție și deratizare, Inspecţia Sanitară de Stat a dispus  efectuarea în perioada 02.06 – 30.06.2026 a acţiunii tematice de control pentru verificarea modului în care se realizează procedurile de dezinsecție.

Acţiunea s-a desfășurat la Unitățile Administrativ – Teritoriale (UAT-uri) și, după caz, la prestatorii de servicii pentru dezinfecție, dezinsecție și deratizare care realizează activități de dezinsecție la UAT-urile din județ.

Principalele acte normative aplicabile prezentei acțiuni de control au fost:
· Ordinul nr. 119/2014 pentru aprobarea Normelor de igienă şi sănătate publică privind mediul de viaţă al populaţiei, cu modificările și completările ulterioare;
· Ordinul nr. 1030/2009 privind aprobarea procedurilor de reglementare sanitară pentru proiectele de amplasare, amenajare, construire şi pentru funcţionarea obiectivelor ce desfăşoară activităţi cu risc pentru starea de sănătate a populaţiei, cu modificările și completările ulterioare;
· HG nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului nr. 528/2012 privind punerea la dispoziţie pe piaţă şi utilizarea produselor biocide;
· Ordinul nr. 726/2015 privind stabilirea măsurilor necesare pentru efectuarea controalelor oficiale de către personalul împuternicit al autorităţilor publice responsabile prevăzut în art. 4 alin. (1) din Hotărârea Guvernului nr. 617/2014 privind stabilirea cadrului instituţional şi a unor măsuri pentru punerea în aplicare a Regulamentului (UE) nr. 528/2012 al Parlamentului European şi al Consiliului din 22 mai 2012 privind punerea la dispoziţie pe piaţă şi utilizarea produselor biocide, pentru a asigura respectarea Regulamentului (UE) nr. 528/2012;
· HG nr. 857/2011 privind stabilirea şi sancţionarea contravenţiilor la normele din domeniul sănătăţii publice, cu modificările și completările ulterioare.

De asemenea, pe parcursul derulării acțiunii de control, inspectorii sanitari au ținut cont și de actele normative care vizează supravegherea sănătăţii lucrătorilor, securităţii şi sănătăţii în muncă pentru asigurarea protecției lucrătorilor.

Din informațiile furnizate de inspectorii sanitari rezultă că la nivel național sunt catagrafiate 1147 unități care efectuează activități de dezinsecție. Dintre acestea, inspectorii sanitari au controlat 251 operatori economici (220 firme dezinsecție, dezinfecție și deratizare - DDD și 31 UAT-uri care au în componență servicii ce prestează activități DDD) și au găsit 38 firme DDD închise la momentul controlului și 12 firme DDD aveau activitatea suspendată din proprie inițiativă.

La verificarea firmelor care efectuează activități de dezinsecție, inspectorii sanitari au aplicat la nivel național următoarele sancțiuni contravenționale:
· 101 avertismente
· 34 amenzi în valoare totală de 179.000 lei
· 1 suspendare de activitate până la remedierea deficienţelor determinate de săvârşirea contravenţiilor constatate de inspectorii sanitari din cadrul DSP Argeș,
au fost retrași de la utilizare 0,5 litri produs biocid. 

Din numărul total de 251 firme controlate, 300 operatori economici (circa 98%) dețin certificarea conformității, așa cum este prevăzut de Ordinul nr. 1030/2009.  
Inspectorii sanitari au verificat operatorii economici care efectuează dezinsecție și au constatat următoarele:
· 251 unități DDD asigură utilaje, instalații corespunzătoare și echipamente de protecție adecvată;
· 249 unități DDD dețin fișe cu date de securitate;
· 248 unități DDD utilizează produse biocide pentru aria de aplicare și/sau metoda specificată în actul administrativ de plasare pe piață, iar 242 unități DDD folosesc produse biocide pentru scopul pentru care au fost avizate/autorizate, cu respectarea indicațiilor de utilizare și a restricțiilor;
· în 248 unități DDD se utilizează produse biocide în termenul de valabilitate, recipientele au eticheta în limba română, nedeteriorată; 246 unități DDD au pe recipient data și ora deschiderii, precum și data limită de utilizare a produselor biocide;
· 248 unități DDD dețin contracte cu firme de transport și neutralizare deșeuri periculoase;
· în 246 unități, serviciile profesionale DDD se realizează numai cu lucrători care dețin certificate conform Ordinului nr. 2209/4469/2022 privind aprobarea Metodologiei pentru organizarea şi certificarea instruirii profesionale a personalului privind însuşirea noţiunilor fundamentale de igienă, cu modificările și completările ulterioare;
· 246 unități DDD țin evidența stocurilor de produse biocide prin fișe de magazie;
· 244 unități DDD iau măsurile necesare legate de depozitarea produselor biocide;
· 243 unități DDD țin cont de criteriile stabilite în Ordinul nr. 119/2014, în vederea realizării procedurilor;
· 242 unități DDD dețin registru cu procedurile efectuate;
· 240 unități DDD asigură informarea populației cu privire la activitatea DDD;
· 238 unități DDD dețin proceduri operaționale și le actualizează periodic; în 244 firme este instruit personalul privind procedurile operaționale;
· 224 unități care prestarează servicii DDD se finalizează cu process verbal cu conținutul prevăzut în Ordinul nr. 119/2014.

În urma verificărilor efectuate rezultă că a început activitatea de dezinsecție la nivelul tuturor județelor, în 445 localități deja s-au realizat operațiuni de dezinsecție în vederea prevenirii apariției cazurilor de infecții cu virusul West Nile, utilizând produse biocide din categoria insecticidelor care sunt plasate pe piață cu avize sau autorizații.


Principale neconformități:
· unitatea DDD nu deține Notificare privind certificarea conformităţii cu normele de igienă şi sănătate publică;
· în procesul verbal nu sunt menționate informații ca de ex. contractul sau documentul prin care s-a solicitat efectuarea procedurii, ora realizării procedurii,  numărul actului administrativ de plasare pe piață a produsului biocid, modul de aplicare a produslui biocid, concentrația soluției de lucru și timpul de contact, spațiile în care au fost efectuate procedurile, măsuri impuse după efectuarea procedurilor;
· metoda de aplicare menționată în procesul verbal și utilizată, nu corespunde cu informațiile de pe avizele produselor biocide
· cantitatea totală de produse biocide menționate în procesul verbal nu corespunde calculului privind suprafața totală tratată;
· depozitarea de produse biocide în spaţii şi condiţii necorespunzătoare prevederilor normelor legale în vigoare sau neconforme cu cele indicate de producător;
· lipsa apei potabile în spațiul de depozitare al produselor biocide;
· neasigurarea condiţiilor corespunzătoare de depozitare a produselor biocide utilizate, a echipamentului de lucru şi cel de protecţie;
· neaplicarea măsurilor de prevenire și combatere a tânțarilor pe domeniul public al UAT;
· nerespectarea concentrației de lucru din actele de plasare pe piață;
· informarea populației nu conține concentrația soluției de lucru;
· notificarea nu conținea concentrația soluției de lucru și perioada cât este interzis accesul populaţiei în zona tratată;
· neactualizarea procedurilor de lucru cu produsele biocide utilizate;
· nenotificarea DSP-ului privind efectuarea operațiunilor DDD cu toate operațiunile desfășurate în județ;
· lipsa registrului de evidență a procedurilor de lucru sau acestea sunt incomplete sau neactualizate (de ex. denumirea produsului biocid utilizat și numărul actului administrativ de plasare pe piață, lotul, cantitatea utilizată și concentrația soluției de lucru);
· neprezentarea dovezii instruirii personalului, sub semnătură privind efectuarea procedurilor de lucru;
· lipsa încheierii de către UAT a contractului de prestări servicii cu operator DDD pentru procedurile de dezinsecție în vederea prevenirii cazurilor de infecții cu virusul West Nile;
· nerespectarea dozei de aplicare/m2 pentru produsul biocid utilizat la dezinsecție;
· neasigurarea informării populației cu privire la produsul biocid, concentrația utilizată, măsurile recomandate de producători pentru operațiunile de dezinsecție, perioada cât este interzis accesul populației în zona tratată;
· produsele biocide nu se utilizează conform indicațiilor producătorului;
· lipsa prelungirii avizelor BIO pentru produsele biocide folosite;
· efectuarea instruirii necorespunzătoare/incomplete a personalului lucrător,  asupra interzicerii amestecării în cadrul aceleiași proceduri, a produselor biocide și a utilizări succesive a două tipuri de produse biocide diferite;
· neînștiințarea DSP-ului în județul în care unitatea a efectuat operațiuni de dezinsecție;
· neasigurarea trusei de prim ajutor;
· lipsa contractului în termen pentru eliminarea deșeurilor periculoase;
· personalul angajat nu deține certificat de instruire conform Ordinului nr. 2209/2022;
· evidența stocurilor de produse biocide la nivelul unitații DDD se asigură prin fişe de magazie care nu sunt întocmite conform prevederilor Ordinului nr. 119/2014 (de ex. nu se menționează lotul și data expirării, numărul actului conform căruia a fost eliberată cantitatea de biocid pentru fiecare procedură);
· operatorul DDD  efectuează dezinsecție exterioară cu un produs biocid care are indicații de utilizare doar în interiorul clădirilor;
· vestiar amenjat necorespunzător pentru personalul lucrător;
· lipsa fișei de magazie pentru stocurile biocidelor utilizate sau necompletarea la zi a fișelor de stocuri pentru produsele biocide achiziționate;
· neefectuarea controlului medical periodic pentru un angajat care efectuează operațiuni DDD;
· produsul biocid utilizat nu prezintă eficiență asupra speciilor care transmit virusul West Nile;
· nu există evidențe scrise cu privire la instruirea personalului privind procedurile operaţionale de lucru;
· neasigurarea unei ventilații corespunzătoare a spațiilor în care erau păstrate produsele biocide, conform indicațiilor producătorului.
 
Pentru asigurarea protecţiei sănătăţii, inspectorii sanitari vor continua acţiunile de recontrol la UAT-uri și la firmele care efectuează activități de dezinsecție unde au fost depistate deficiențe şi/sau abateri de la prevederile legislative în vigoare.

